Stian Bech

Stian Bech jr. (også kjent som Torgrim Bech; 1903 –1959) var en norsk frontkjemper, rasist og NS-mann som under andre verdenskrig arbeidet i Statspolitiet. 

Bech ble etter krigen dømt til livsvarig fengsel, men ble løslatt i 1954. Han unngikk såvidt dødsstraff.

 Bakgrunn 

Stian Bech jr. ble født 11. april 1903 i Kristiania, død april 1959 og vokste opp på Slemdal i datidens Aker kommune rett vest for Oslo. Han var sønn av høyesterettsadvokat Stian Bech sr. som i 1920 skrev en kronikk i Nationen om «Bolchevikerne og den hvite race». Denne kronikken introduserte Sions vises protokoller i Norge.Michelet, side 43-44 

Etter examen artium på Hallings skole ble han immatrikulert på kjemistudiet ved universitetet i Oslo høsten 1924 og arbeidet samtidig deltid på farens advokatkontor. Etter et svindelforsøk mot faren, brøt faren all kontakt med ham.Michelet, side 54 Han mistet også farens finansiering av studiene.Michelet, side 79-80 Han arbeidet deretter blant annet som bussjåfør i Oslo, hvor han kjørte i fast rute mellom Ekeberg og Oslo sentrum.Michelet, side 127 Samtidig beveget han seg i stadig med høyreradikal retning. Han var en kort periode gift og fikk en datter. 

Han endret fornavn i 1956 fra Stian til Torgrim og bosatte seg i Sandvika.Uranienborg prestekontor Kirkebøker, F/Fa/L0005: Ministerialbok nr. 5, 1895-1907, s. 227 I slutten av april 1959 ble han meldt savnet og senere funnet død.

 NS og Waffen-SS 
Etter den tyske innmarsjen i Norge meldte han seg inn i Nasjonal Samling 26. september 1940. Han forsøkte å verve seg til Waffen-SS i januar 1941, men ble avvist da han var over den daværende aldergrensen på 25 år. Da vervingen ga såpass dårlige resultater, ble aldersgrensen endret til 40 år. Bech gikk da inn i Waffen-SS' 5. SS-Panzer-Division «Wiking», regiment «Westland» i mai 1941. Etter opplæring ble han utplassert utenfor Lublin 20. juni 1941. Han ble utpå høsten plassert i 1. SS-Brigade som kom inn i et område etter Einsatzgruppene og fulgte opp disse.Michelet, sidene 152–153 og 157

Han var av ukjente årsaker ute av tjeneste store deler av vinteren 1942 og ga senere ulike forklaringer på hva han gjorde i denne perioden.Michelet, side 180 Han ble dimittert i juni samme år.Dag og Tid, 24. oktober 2014. og ble tildelt Østfrontmedaljen.

 Statspolitiet 
Etter fronttjenesten ble han sendt på et ideologisk kurs (Politischer Führerschule) i Berlin beregnet på tidligere soldater i Waffen-SS som skulle over i polititjeneste etter fronttjeneste. Han kom tilbake til Norge i juli og begynte i august 1942 i Statspolitiets avdeling som arbeidet med illegale aviser. Han ble her kjent for å utøve ekstrem vold og tortur i tjenesten.Michelet, sidene 185–186 Allerede 21. august fikk han hjernerystelse, men ellers bare mindre skrammer etter at Osvald-gruppen gjennomførte en bombeaksjon mot lokalene i den daværende Henrik Ibsens gateMichelet, sidene 190–191 (i dag Hammersborggata). Han var sykmeldt i noen uker, men var friskmeldt til å delta i arrestasjonen av mannlige jøder 26. oktober 1942.Michelet, side 203 Han skal ha opptrådt svært brutalt under disse, og i tillegg plyndret private eiendeler fra arrestantene, også ved senere anledninger plyndret han jøder til privat formål, til tross for at dette var i strid med Heinrich Himmlers ordre.

Stian Bech var blant de statspolitimennene som hadde hatt ansvar for å følge opp jøder som ikke overholdt meldeplikten i tiden frem mot arrestasjonene den 26. november 1942, og han gikk systematisk igjennom leilighetene til jødiske personer som NS-myndighetene savnet. Bech var også ansvarlig for å gjennomsøke sykehus og andre institusjoner etter skjulte jøder. Han fant raskt ut av de sykehusansatte saboterte jakten hans, for eksempel fant han ingen jødiske navn etter å ha forlangt pasientkartotekene ved Ullevål sykehus utlevert. Bech klarte å få fatt i minst 11 jøder fra sykehusene innen utgangen av november, men 38 jødiske menn hadde til samme tid unnsluppet Bechs gjennomsøking av sykehusene.Michelet (2014) s. 200–201. Han fortsatte undersøkelser ved sykhusene i desember 1942.

Bech deltok i regelrett plyndring og underslag av arresterte jøders verdier. Under jødearrestasjonene den 26. oktober truet han de arrestertes familiemedlemmer til å legge frem alt de hadde av verdisaker, og han og en politikollega stappet smykker, armbåndsur og kontanter for minst 1500 kroner (en halv årslønn på den tiden) i lommene.Michelet (2014) s. 196. Senere skaffet Bech mer penger ved å rane jødiskeide forretninger. I slutten av november gikk han inn i Karl Johans Trikotasjehus A/S med pistol i hånden og «beslagla» forretningens kassabeholdning som gikk rett i egen lomme.Michelet (2014) s. 204. Bech brukte pengene på å overta en beslaglagt leilighet i Fagerborggata 27 i Oslo. Denne hadde tilhørt en jødisk familie ved navn Bernstein som hadde lyktes med å flykte til Sverige. Bech betalte spottpris for leiligheten etter avtale med Haakon Høst i Likvidasjonsstyret, og fikk også Bernstein-familiens klær, leker, inventar og øvrige eiendeler.Michelet (2014) s. 202–203, 207-210.

Bech var fire ganger med i eksekusjonspelotonger. Første gang i februar 1944, to ganger i mai 1944 (henrettelse av Knut Mathisen og Olaf Hansen Moen). Siste gang var 9. og 10. februar 1945 ved henrettelsene i forbindelse med gjengjeldelsesaksjonen for drapet på Karl Marthinsen 8. februar 1945.Michelet, sidene 266–267

 Dom og tiden etter krigen 
Etter først å ha stukket av fra Oslo 8. mai 1945, ringte han til Møllergata 19 mandag 14. mai 1945 og ble fengslet på Akershus festning.Michelet, side 268

Bech satt fengslet i to år før saken hans kom opp i september 1947 i Eidsivating lagmannsrett. Han dømt til livsvarig fengsel for ulovlig frihetsberøvelse, legemsbeskadigelse, mishandling og legemsbeskadigels med farlig redskap. I dommen heter det at «Tiltaltes forhold under okkupasjonen er så graverende at han ville vært kvalifisert til dødsstraff dersom det ikke forelå spesielle omstendigheter.» Retten viste til sakkyndige som mente Bech hadde varig svekkede sjelsevnerVerdens Gang, 15. september 1947, s. 5.Dagens Næringsliv, 25. oktober 2014. og mente at dette også kunne komme av skadene han ble utsatt for under bombeangrepet i august 1942.Michelet, side 271 

I Ny Tid er Bech omtalt som «en av de verste håndlangerne ved tilintetgjørelsen av de norske jødene under krigen.»Ny Tid, 31. oktober 2014. I Arbeiderbladet 5. mars 1947 omtales han som en av de mest brutale som gikk i Gestapos tjeneste under krigen. Tiltalen omfattet drap, en serie mishandlinger og simpelt tyveri. Bech medvirket i avhør og tortur av Dag Berggrav og Bjarne Eker.

Bech sonet i Bjørkelangen tvangsarbeidsleir til han ble benådet i juli 1954 eller løslatt på prøve.  Han arbeidet etter løslatelsen som sjåfør for den tidligere frontkjemperen Einar Markeng i hans eggproduksjon i Hedmark.Michelet (2014)

 Litteratur 


 Referanser 

Kategori:Personer fra Oslo
Kategori:Norske frontkjempere
Kategori:Norske statspolitifolk
Kategori:Medlemmer av Nasjonal Samling
Kategori:Holocaust i Norge
Kategori:Medvirkende til Holocaust
Kategori:Nordmenn fra andre verdenskrig
Kategori:Nordmenn dømt i landssvikoppgjøret etter krigen